Rijeka, 30. studenog 2020.g.

**OBJAVA ZA MEDIJE**

**PREDSTAVLJENA *ONLINE* IZLOŽBA *GRANICE – IZMEĐU REDA I KAOSA***

**POMORSKOG I POVIJESNOG MUZEJA HRVATSKOG PRIMORJA RIJEKA**

**U ponedjeljak 30. studenog 2020.g. predstavljena je *online* izložba *Granice – između reda i kaosa*, kao sastavni dio programa Doba moći Rijeke 2020 – Europske prijestolnice kulture, a u organizaciji Pomorskog i povijesnog muzeja Hrvatskog primorja Rijeka.**

Iako isprva zamišljena na tri lokacije – u Guvernerovoj palači te dislociranim zbirkama Muzeja u Kastvu i Lipi, izložba *Granice – između reda i kaosa* naišla je na “granice“ koje je nametnula pandemija bolesti COVID-19, te je **svima zainteresiranima dostupna u virtualnom obliku na adresi:** [**http://granice.ppmhp.hr/**](http://granice.ppmhp.hr/)**.**

**Izložba *Granice – između reda i kaosa* problematizira *granice* – one stvarne, one koje ljudi sami sebi nameću ili one koje nameće okolina, način života, tradicija…***- Ova izložba otvara razna pitanja – generiraju li granice red ili kaos, jesu li granice nužnost ili nešto čijem ukidanju trebamo težiti i tjera nas na promišljanje gdje prestaje kaos i počinje red*, rekla je predstavljajući izložbu ravnateljica Pomorskog i povijesnog muzeja Hrvatskog primorja Rijeka **Nikolina Radić Štivić** i dodala kako su se autori, s obzirom na okolnosti potrudili putem ove izložbe posjetiteljima približiti veliki dio muzejskog fundusa koji se veže za temu granica.

*- Postavljanjem online izložbe nastojali smo pokazati koliko je njen naziv i tema kojom se bavi aktualna i u kontekstu vremena u kojem trenutno živimo. Iskreno se nadam kako će se situacija uskoro promijeniti i kako ćemo ponovno moći biti zajedno s našim posjetiteljima u direktnom kontaktu kao i da će oni moći biti u direktnom kontaktu s našom baštinom i kulturom jer je to nešto što je teško prenosivo u virtualni svijet i svima nam je potreban fizički kontakt*, rekla je Radić Štivić, koja je prisutne pozdravila i u ime **Primorsko-goranske županije** kojoj se ujedno zahvalila na sufinanciranju.

Autori izložbe su **Marko Badurina, Margita Cvijetinović, Ana Golja, Vana Gović, Tamara Mataija, Nikša Mendeš, Ivo Mileusnić, Ivana Šarić Žic, Jasna Ujčić Grudenić** i **Tea Perinčić**, viša kustosica PPMHP-a, koja je u ime autora i predstavila *online* postav:

*- Kada govorimo o granicama vjerujem da je svima prva pomisao političke granice, međutim na ovoj smo se izložbi usredotočili više na promatranje granica sa antropološkog, filozofskog i povijesnog aspekta. Pokušali smo sva svoja promišljanja o granicama ilustrirati predmetima iz muzejske zbirke koja je izuzetno bogata i koja nam je omogućila da te velike teme stavimo u poznati lokalni kontekst i poznato nam okruženje Rijeke i županije, da ispričamo osobne priče i male povijesne crtice koje su obilježile život ljudi koji su kroz stoljeća boravili i živjeli na ovim prostorima. Svi mi koji smo radili na postavljanju ove izložbe došli smo do zaključka kako su kultura i umjetnost nešto što prelazi sve granice i što nas povezuje i potencira našu različitost, potiče nas da stvaramo red unutar kaosa. Budući da je riječ o* online *izložbi, granica nema, svatko ju može pogledati kada god želi, ali želim istaknuti i kako nam se svi zainteresirani uvijek mogu obratiti i kako će i* online *kustosi uvijek biti dostupni*, naglasila je **Perinčić**.

Izložba *Granice – između reda i kaosa* **nastavak je ciklusa ostvarenog u sklopu programskog pravca *Doba moći*** koji je započeo izložbom *D’Annunzijeva mučenica - L'olocausta di d'Annunzio*, uspješno nastavljen izložbama *Violinom iznad granica / Stradivari u Rijeci / Kresnik i Cremona* i (*Ne)vidljive granice* te ciklusom umjetničkih projekata u javnom prostoru Lipe *Prepoznavanje odsustva* u Memorijalnom centru Lipa pamti, a sve u sklopu programa Europske prijestolnice kulture:

*- Drago mi je što je muzej unatoč okolnostima u kojima smo se našli realizirao ovaj zanimljiv projekt i time zaokružio seriju programa kojima su se propitivale granice,* istaknula je **Emina Višnić**, rukovoditeljica programa RIJEKE 2020 i naglasila:

*- Kada smo pripremali programe kojima će Pomorski i povijesni muzej hrvatskog Primorja sudjelovati u projektu EPK vodili smo se time kako domaćoj, ali i inozemnoj publici treba pokazati svo naše bogatstvo, ne samo kroz materijalnu kulturnu baštinu već i bogatstvo kreativnosti i sposobnosti ljudi koji u ovoj instituciji rade. Okolnosti su se promijenile, međutim oni su svoje aktivnosti ipak uspjeli provesti, iako sada u nešto drugačijem obliku i na tome im čestitam. Za sve nas i kao ljude i kao djelatnike u kulturi ovo je izazovno vrijeme, međutim smatram da nam digitalni programi omogućuju da izađemo iz našeg poznatog okvira i konteksta. Na ovu izložbu gledam kao na balon koji leti zrakom i nalazi se u beskonačnosti interneta i vjerujem kako će tamo naći svoje mjesto i kako će se za njega primiti brojni Riječani, ali i stanovnici cijele Hrvatske pa i međunarodna publika*, kaže Višnić.

**Izložba je osim sredstvima Primorsko-goranske županije sufinancirana i sredstvima Grada Rijeke**, u ime kojeg je na predstavljanju izložbe nazočio pročelnik Odjela za kulturu **Ivan Šarar**:

*- Iako nam se čini da je red ono što želimo, a kaos ono što je loše, mislim da i u prirodi kao i u društvu su red i kaos dva pola života koja egzistiraju kao jedna cjelina. Brojni su se programi, pa tako i oni koje provodi Pomorski i povijesni muzej hrvatskog Primorja bavili pitanjem granica, jer je to jednako kao i red i kaos obilježilo riječku povijest. Čestitam muzeju što je unatoč okolnostima iskoristio priliku i postavio ovu izložbu i odradio sve projekte koje je zamislio u sklopu Europske prijestolnice kulture i pozivam sve da pogledaju ovu on line izložbu i da istovremeno uživaju i u redu, ali i u kaosu*“, poručio je Šarar.

Autorice edukativnih programa izložbe *Granice – između reda i kaosa* su **Denis Nepokoj** i **Andrea Samaržija**, dok dizajn izložbe potpisuju **Sanjin Kunić** i **Nikolina Radić Štivić**.

Recenzentice su **Ana Panić i Kaja Širok**, a za lekturu hrvatskog jezika zadužena je bila **Ivana Marinčić**. Prijevod na engleski jezik djelo je **Jelene Celcer, Ede Bosnara, Tanje Tomaš i tvrtke Apostrof d.o.o.**, dok su lekturu engleskog jezika zaslužni **Vladivoj Lisica i Edo Bosnar**. Dio fotografija pripada **arhivi PPMHP-a**, dio potpisuju autori **Petar Fabijan, Rino Gropuzzo, Branko Kukurin i Željko Stojanović**, dok je dio preuzet s platforme **Shutterstock**. On-line postav izložbe: **Digital Experience**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42